Veleposlaništvo Republike Slovenije v Sofiji vabi študentke in študente k prijavi na Erasmus+ študijsko prakso v Sofiji v letu 2027.

Praksa je odlična priložnost za vse, ki jih zanimajo diplomacija, mednarodni politični in gospodarski odnosi, spoznavanje drugih kultur in komuniciranje z javnostmi ter želijo svoje študijsko znanje nadgraditi s praktičnimi izkušnjami v mednarodnem okolju. 

Opravljanje prakse v Sofiji vam bo omogočilo, da strokovno izkušnjo povežete s spoznavanjem kulturno, zgodovinsko in geopolitično izjemno zanimivega območja na stičišču evropskih in azijskih poti, Zahodnega Balkana in Črnega morja. 

Poleg tega je v bolgarski prestolnici živahno kulturno dogajanje, mesto pod planino Vitoša pa ponuja tudi številne priložnosti za športne aktivnosti, ima dobro organiziran javni prevoz, v njem deluje aktivna mreža mednarodnih pripravnikov. 

Študentke in študentje bodo vključeni v raznoliko delo veleposlaništva. Med drugim bodo lahko:
· spremljali aktualno politično, gospodarsko in družbeno dogajanje v Bolgariji ter sodelovali pri pripravi analitičnih pregledov,
· se udeleževali konferenc in drugih dogodkov ter tako od blizu spoznavali delovanje diplomacije in mednarodnih odnosov,
· sodelovali pri pripravi dogodkov in komunikacijskih vsebin namenjenih predstavljanju Slovenije,
· sodelovali pri skupnih projektih veleposlaništva ter s svojimi idejami in pobudami prispevali k odličnemu delu ekipe.

Erasmus+ praksa je plačana v sklopu Eramus+ štipendij. Študentke in študentje, ki bodo izbrani za opravljanje prakse, se morajo prijaviti tudi na razpis Erasmus+ za prakse v tujini. Šele izbor na razpisu študentu garantira pridobitev Erasmus+ štipendije.

Pogoji za prijavo:
· status študenta vključenega ali mladega diplomanta, vključenega v program Erasmus+ v času opravljanja prakse,
· opravljeno varnostno preverjanje v skladu s 16.a členom Zakona o zunanjih zadevah,
· aktivno znanje slovenskega in angleškega jezika

Prijava mora vsebovati:
– kratko motivacijsko pismo
– kratek življenjepis 
– preferenčno obdobje, v katerem bi kandidat želel opravljati Erasmus+ študijsko prakso 

Prijave za opravljanje prakse sprejemamo skozi vse leto. Prijave z zadevo »Prijava za Erasmus+ študijsko prakso« pošljite na sloembassy.sofia@gov.si. 
